NÕUKOGU DIREKTIIV,

20. juuli 1981,

millega muudetakse nõukogu direktiivi 76/115/EMÜ mootorsõidukite turvavööde kinnituspunkte käsitlevate liikmesriikide õigusaktide ühtlustamise kohta

(81/575/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 100,

võttes arvesse komisjoni ettepanekut,[1]

võttes arvesse Euroopa Parlamendi arvamust,[2]

võttes arvesse majandus- ja sotsiaalkomitee arvamust[3]

ning arvestades, et

nõukogu 18. detsembri 1975. aasta direktiivis 76/115/EMÜ mootorsõidukite turvavööde kinnituspunkte käsitlevate liikmesriikide õigusaktide ühtlustamise kohta[4]sätestatakse muu hulgas I lisas nõuded turvavöö kinnituspunktide vähima arvu osas M1-kategooria sõidukitel vastavalt nõukogu 6. veebruari 1970. aasta direktiivi 70/156/EMÜ mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta[5], viimati muudetud direktiiviga 80/1267/EMÜ[6]I lisale;

liiklusohutuse huvides tuleks edaspidi nõuda nõukogu 28. juuni 1977. aasta direktiivile 77/541/EMÜ mootorsõidukite turvavöösid ja turvasüsteeme käsitlevate liikmesriikide õigusaktide ühtlustamise kohta[7] vastavate turvavööde ja turvasüsteemide paigaldamist teatud M- ja N-kategooria sõidukitele ja lubada ning soovitada nende paigaldamist ülejäänud M-ja N-kategooria sõidukitele; mootorsõiduki EMÜ tüübikinnituse raames on vajalik määratleda kinnituspunktid erinevatele sõidukikategooriatele; seetõttu tuleb direktiivi 76/115/EMÜ rakendusala laiendada, et tootjatel oleks võimalik varustada sõidukid kinnituspunktidega, mis vastavad nimetatud direktiivi nõuetele; kõnealuse rakendusala laiendamise kutsus esile mootorsõidukite ehitamise osas toimunud tehniline areng;

seetõttu tuleks direktiivi 76/115/EMÜ vastavalt muuta;

muutmise all mõeldakse kõnealuse direktiivi teatud lisades sätestatud nõuete kohandamist tehnika arenguga; käesoleva direktiivi sätete jõustumine tuleks ühitada peale käesoleva direktiivi vastuvõtmist direktiivi 76/115/EMÜ lisade nõuete tehnika arenguga kohandamiseks vastu võetavate sätete jõustumisega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 76/115/EMÜ muudetakse järgmiselt.

1. Artikkel 2 asendatakse järgmisega:

"Artikkel 2

Käesolevas direktiivis tähendab sõiduk maanteel kasutamiseks mõeldud, vähemalt neljarattalist mis tahes M1-kategooria mootorsõidukit (nagu on määratletud direktiivi 70/156/EMÜ I lisas), mille maksimaalne valmistajakiirus ületab 25 km/h."

2. I lisas:

a) punkt 4.3.1 asendatakse järgmisega:

"4.3.1. M1-, M2-kategooria sõidukid (välja arvatud sõidukid, mille suurim lubatud mass ületab 3 500 kg ja sõidukid, milles on spetsiaalsed kohad seisvatele reisijatele) ja N1-, N2- ja N3-kategooria sõidukid peavad olema varustatud kahe alumise turvavöö kinnituspunktiga ja ühe ülemise turvavöö kinnituspunktiga. Keskmistele esiistmetele loetakse piisavaks kahe alumise kinnituspunkti olemasolu, kui tuuleklaas asub väljaspool direktiivi 74/60/EMÜ II lisas määratletud võrdlusvööndit. Turvavööde kinnituspunktide osas loetakse tuuleklaasi võrdlusvööndi osaks, kui see saavutab vastavalt II lisas kirjeldatud meetodile katseseadmega staatilise kontakti.";

b) punktid 4.3.1.1 ja 4.3.1.2 jäetakse välja;

c) punkt 4.3.2 asendatakse järgmisega:

"4.3.2. M1-kategooria ülejäänud äärmiste istmed peavad olema varustatud kahe alumise vöö kinnituspunktiga ja ühe ülemise vöö kinnituspunktiga.";

d) punkt 4.3.3 asendatakse järgmisega:

"4.3.3. M1-kategooria sõidukite ülejäänud istmed ja punktis 4.3.1 nimetatud muude kui M1-kategooria ülejäänud kaitseta istmed peavad olema varustatud vähemalt kahe alumise vöö kinnituspunktiga.

Mõiste kaitstud iste raames on kaitseala istme ees järgmiselt piiritletud ala:

- kahe horisontaaltasapinna vahel, millest üks läbib H-puknti ja teine on sellest 400 mm kõrgemal,

- kahe vertikaalse pikitasandi vahel, mis on H-punkti suhtes sümmeetrilised ja üksteisest 400 mm kaugusel,

- vertikaalse risttasandi taga 1,730 m kaugusel H-punktist.

Mis tahes vertikaalse risttasandi raames on kaitsevarje tsoon ilma katkemiskohtadeta pind, milles 165 mm läbimõõduga kera geomeetrilisel projitseerimisel horisontaalses pikisuunas läbi mis tahes tsooni punkti ja läbi kera keskme ei ole ühtegi ava, mida kera projektsioon võiks läbida.

Istet loetakse kaitstuks, kui kaitsealasse jäävate kaitsevarjete tsoonide kogupindala on vähemalt 800 m2.";

e) punkt 4.3.4 asendatakse järgmisega:

"4.3.4. Kokkupandavate (ülespööratavate) istmete ja mis tahes sõiduki kõigi istmete korral, mida ei ole nimetatud punktis 4.3.1, 4.3.2 või 4.3.3, ei ole turvavöö kinnituspunktid kohustuslikud. Juhul, kui sõiduki kõnealused istmed on varustatud kinnituspunktidega, peavad need vastama käesoleva direktiivi sätetele."

Artikkel 2

Liikmesriigid jõustavad käesoleva direktiivi järgimiseks vajalikud õigusnormid samal kuupäeval, mil jõustuvad direktiivi 76/115/EMÜ artikli 6 kohaselt peale käesolevat direktiivi vastu võetava direktiivi järgimiseks vajalikud sätted, nii et direktiivi 76/115/EMÜ lisade sätteid saaks kohandada tehnika arenguga. Liikmesriigid teatavad neist viivitamata komisjonile.

Artikkel 3

Käesolev direktiiv on adresseeritud liikmesriikidele.

Brüssel, 20. juuli 1981

Nõukogu nimel

eesistuja

P. WALKER

[1] EÜT C 87, 9.4.1980, lk 5.

[2] EÜT C 265, 13.10.1980, lk 77.

[3] EÜT C 230, 8.9.1980, lk 6.

[4] EÜT L 24, 30.1.1976, lk 6.

[5] EÜT L 42, 23.2.1970, lk 1.

[6] EÜT L 375, 31.12.1980, lk 34.

[7] EÜT L 220, 29.8.1977, lk 95.